
Universitetsstyret

Møtedato:

06.11.03

Arkivref.:

200105232-24/JPE/046.5

Utstillingsprosjektet Polarnorge 2005

Bakgrunn

Polarnorge 2005 er et samarbeid mellom Norge 2005, Norsk Polarinstitutt, Statsarkivet i Tromsø, Polarmuseet i Tromsø og Universitetet i Tromsø. Utstillinga planlegges i forbindelse med at det i 2005 er 100 år siden unionsoppløsningen mellom Norge og Sverige. Selskapet for hundreårsmarkeringen - Norge 2005 - har ansvaret for å sammenstille og presentere et helhetlig program. Programmet skal strekke seg over hele året, med aktiviteter over hele Norge og i en lang rekke andre land. Sammen med tre andre utstillingsprosjekter i henholdsvis Trondheim, Bergen og Oslo er utstillinga Polarnorge 2005 blant de største aktivitetene som støttes av Norge 2005. Med utstillingsåpninga den 9. februar 2005 i Tromsø er Polarnorge det første store arrangementet i jubileumsåret, og vi regner med en tilsvarende stor oppmerksomhet. Her kan det nevnes at Kongehuset, i samarbeid med Norge 2005, er invitert til å foreta den offisielle åpningen av utstillinga.

Styringsgruppa for Polarnorge 2005 består av:


· Gerd Bjørhovde, prorektor, Universitetet i Tromsø (leder)

· Einar Niemi, styremedlem UiTø/Institutt for historie, Universitetet i Tromsø (nestleder)

· Torbjørn Trulssen, museumsbestyrer, Polarmuseet i Tromsø

· Solbjørg Ellingsen Fossheim, arkivar, Statsarkivet i Tromsø

· Gunn Sissel Jaklin, informasjonssjef, Norsk Polarinstitutt

· Harald Dag Jølle, stipendiat og redaktør Norsk polarhistorie, Institutt for historie, Universitetet i Tromsø

· Roger Jørgensen, førsteamanuensis, Tromsø Museum – Universitetsmuseet, Univ. i Tromsø 

· Jochen Peters, prosjektleder, Polarnorge 2005, Universitetet i Tromsø (sekretær)

Universitetet i Tromsø har tatt på seg operatøransvaret for prosjektet på vegne av prosjekteierne. Det vil si at Universitetet i Tromsø har fått det formelle ansvaret for å lede prosjektet. 

I denne saken bes styre om å gi sin tilslutning til utstillingsplanene og å bevilge midler til prosjektet.

Beskrivelse av prosjektet

Utstillingas formål er å markere at det i 2005 er 100 år siden unionsoppløsningen mellom Norge og Sverige. Utstillinga skal øke allmennhetens kunnskap om viktige sider ved polarnasjonen Norge ved å formidle forståelse for fortida, opplevelse av samtida og reflektere forventninger til framtida. 

Utstillinga er planlagt med fire hovedtema:


· Det hvite eventyret

Møtet med det polare. Om å oppleve og overleve i polare strøk. 

· Verdens kaldeste laboratorium

Polarforskning med vekt på geofysisk forskning, miljøforskning og nordlysforskning. 

· Spiskammer, industriområde og rekreasjonssted

Næringsvirksomhet i polare strøk med fokus på moderne fangst, turisme og utnytting av ikke-fornybare ressurser.

· Polarnasjonen Norge – myte eller virkelighet? 

Se vedlagte rapport fra forprosjektet for mer informasjon om utstillingas innhold.

Lokalisering 

Etter styringssignaler fra Universitetsstyret 12. desember 2002 har Tromsø Museum vedtatt å stille ca 360 kvadratmeter utstillingsflate til disposisjon for utstillingsprosjekt Polarnorge 2005 i perioden 1.10.2004 -15.01.2006. Uavhengig av Polarnorge 2005 oppgraderer Tromsø Museum i samarbeid med Teknisk avdeling utstillingslokalene til dagens standard innen 30.09.2004.  

Finansiering

Utstillingsprosjektet har et totalbudsjett på 8 235 000 kroner. Prosjektet er planlagt finansiert gjennom egeninnsats fra de fire prosjekteierne, tilskudd fra Norge 2005, tilskudd fra andre offentlige og private finansieringskilder og billettinntekter
, jf. tabell 1.1. Bekreftet finansiering pr. oktober 2003 er tilskudd fra Polarmuseet i Tromsø (kr 120.000,-, se også tabell 1.2) og Norge 2005 (kr 640.000,- for perioden 2003 - 2005). Finansieringsplanen fremgår av tabell 1.1.

	1.1. Finansieringsplan

	
	

	Finansieringskilde
	Bidrag

	Ressursinnsats fra Universitetet i Tromsø, Polarmuseet i Tromsø, Statsarkivet i Tromsø og Norsk Polarinstitutt
	  3 925 000

	Norge 2005 (tilskudd perioden 2003 – 2005)

	  640 000

	Eksterne bidragsytere
	  2 870 000

	Billettinntekter
	  800 000

	
	

	Totalt
	8 235 000


Ressursinnsats fra prosjekteierne

Ressursinnsatsen fra de fire prosjekteierne er budsjettert til 3,925 millioner kroner og består blant annet av finansielle tilskudd, ressurser i form av arbeidskraft og tilgang til materiale og utstyr. Gjeldende finansieringsplan opererer med 1,325 millioner kroner i finansiell tilskudd og 2,6 millioner kroner i egeninnsats / arbeidsinnsats etc. fra prosjekteierne jf. tabell 1.2. Se vedlagte budsjett for mer informasjon. 

	1.2 Budsjettert ressursinnsats fordelt på de fire prosjekteierne

	Institusjon
	Finansielle tilskudd
	Egeninnsats/arbeidsinnsats
	Ressursinnsats totalt

	UiTø
	675 000          
	1 700 000
	2 375 000

	Norsk Polarinstitutt
	340 000          
	600 000
	   940 000

	Statsarkivet i Tromsø
	190 000            
	200 000
	   390 000

	Polarmuseet i Tromsø 
	120 000            
	100 000
	   220 000

	Totalt:
	1 325 000
	2 600 000
	3 925 000


Det er søkt om midler fra prosjekteierne i tråd med budsjettet i tabell 1.2. Prosjektet har fått tilsagn om midler fra Polarmuseet i Tromsø på 120 000 slik som budsjettert . Norsk Polarinstitutt har foreløpig ikke gitt tilsagn, mens Statsarkivet har søknaden under behandling. Etter universitetsdirektørens vurdering er det grunn til å tro at disse institusjonene vil gå inn med ressurser i prosjektet på om lag det nivå som her er budsjettert, dersom Universitetet gjør det samme. 

Tromsø Museum

Tromsø Museum (TMU)har i styremøte 7.10.2003  (sak M60-03) vedtatt å stille 3,5 årsverk til disposisjon for prosjektet. Dette inngår i egeninnsatsen til Universitetet.
Norge 2005 

Norge 2005 har allerede gitt finansiell støtte på kr 611.000,- til forprosjektet og hovedprosjektets del 1 i 2002, og har gitt tilsagn om en bevilgning på kr 640.000,- for perioden 2003 – 2005. 

Eksterne bidragsytere 

I løpet av 2002 er det sendt søknader om midler til ABM-utvikling
, Norges forskningsråd – Formidlingsprogrammet, Justis- og politidepartementet, Fiskeridepartementet, Utdannings- og forskningsdepartementet, Miljøverndepartementet, Nærings- og handelsdepartementet og Fram-komiteens polarfond. Polarnorge 2005 har fått avslag på samtlige søknader som ble sendt i 2002. 

ABM-utvikling har lyst ut midler med søknadsfrist 15.11.2003. Polarnorge 2005 vil innen 15. november 2003 søke ABM-utvikling, Framkomiteens Polarfond og alle departementene som er tilknyttet det interdepartementale polarkomiteen om midler. 

Prosjektet har videre invitert ledelsen ved Barentssekretariatet, Landsdelsutvalget og Statoil til møter for å diskutere samarbeid. Statoil ga muntlig tilbakemelding 12.02.2003 om at Polarnorge 2005 er et prosjekt som Statoil mener det vil interessant å være med på, og vil komme med en formell henvendelse i nær framtid. Det var møte mellom daglig leder for Barentssekretariatet og representanter for Polarnorge 4. april i år for å diskutere mulig samarbeid. Prosjektet har foreløpig ikke fått respons fra Landsdelsutvalget.

Billettinntektene

Billettinntektene er stipulert 800 000 kr, og det er et mål at billettprisen på Tromsø Museum (TMU) ikke skal økes mens utstillingen Polarnorge 2005 pågår (perioden 9.2.2005 – 31.12.2005). Billettinntekten skal gå uavkortet til TMU og kompenserer Museet for bruk av utstillingsarealet.

Universitetsdirektørens vurderinger

En polar utstilling i ishavsbyen Tromsø vil være en velegnet måte å markere at det i 2005 er 100 år siden unionsoppløsningen mellom Norge og Sverige. Det fins mange argumenter for at Universitetet i Tromsø bør delta med stor tyngde i samarbeidet om Polarnorge 2005:

· Polarforskning og nordområdeforskning er blant UiTøs hovedsatsingsområder. Gjennom satsing på Polarnorge 2005 vil UiTø tydelig vise at disse fagområdene er viktige for UiTø.

· Utstillinga handler om å formidle polar kunnskap, og da særlig formidling av forskning. Engasjement i Polarnorge 2005 vil vise at UiTø tar allmennrettet forskningsformidling på alvor.

· UiTø ønsker et tettere samarbeid med øvrige kompetanseinstitusjoner i Tromsø. Samarbeidet om Polarnorge 2005 er positivt i seg selv og vil kunne stimulere til samarbeid i andre sammenhenger.

· UiTø ønsker tettere kontakt overfor næringslivsaktører, kulturliv og allmennheten generelt. Utstillingsprosjektet legger opp til et utstrakt samarbeid med organisasjoner, kulturinstitusjoner og næringslivsaktører – særlig i forbindelse med biarrangement knyttet til utstillinga. Denne typen samfunnskontakt vil kunne gi positive ringvirkninger for Universitetet i Tromsø.

· I Polarnorge 2005 ligger det an til et fruktbart samarbeid mellom utstillingsprosjektet og Tromsø kommune. Norge 2005 har stilt til rådighet tre månedsverk for Tromsø kommune for å utarbeide et festprogram for 2005 m.m..

· Satsing på Polarnorge 2005 vil bidra til å synliggjøre Tromsø som nasjonal hovedstad for polarforskning.

· Polarnorge 2005 er et prosjekt innen forskningsformidling som forutsetter tverrfaglig samarbeid mellom ulike fagmiljøer ved UiTø. Økt tverrfaglig samarbeid er en målsetting for UiTø.

· Ideen til utstillingsprosjektet kommer fra Institutt for historie som arbeider med å gi ut trebindsverket Norsk polarhistorie. En satsing på utstillingsprosjektet vil gi synergieffekter.

· Direktøren ser utstillingsprosjektet Polarnorge 2005 som en del av Universitetets ordinære virksomhet i årene framover, og med tanke på synergieffektene ved Institutt for historie gjennom arbeid med Norsk Polarhistorie forutsetter direktøren at de aktuelle fagmiljøene og enheter engasjerer seg i prosjektet.

· Tromsø Museum vil kunne utnytte sin utstillingsfaglige kompetanse og bidra til en publikumsorientert presentasjon av de polarfaglige miljøene ved Universitetet og i Tromsø.

· Utstillingsprosjektet vil utvikle spesielle besøksopplegg for barn og unge i samarbeid med skoleverket. Dette vil blant annet kunne virke positivt inn på studentrekruttering generelt og rekruttering til realfag spesielt.

· Smithsonian Museums in Washington har etter et besøket i Tromsø og ved Universitetet i Tromsø meldt interesse for å kunne presentere en engelsk versjon av (deler av) utstillinga som vandreutstilling i oktober 2005 i Washington.

· Utenriksdepartement har pekt ut Polarnorge 2005 som den mest aktuelle utstillingen blant de fire utstillingsprosjektene til å presentere Norge i utlandet i 2005.  

· Det vil ligge til rette for etterbruk av utstillinga ved at prosjekteierne og eventuelt andre kan overta deler av utstillinga. For eksempel vil Tromsø Museum kunne nyttiggjøre seg dette, eventuelt også Universitetsbiblioteket.

Finansieringen av utstillingsprosjektet er ikke endelig på plass, men prosjektlederen har i samarbeid med styringsgruppa begynt prosessen med å søke om midler i henhold til finansieringsplanen. 

For å videreføre arbeidet med utstillinga, forutsetter det en betydelig ressursinnsats fra de fire prosjekteierne. Størstedelen av ressursinnsatsen er planlagt i form av nedlagt egeninnsats / arbeidsinnsats fra egne ansatte. Realisering av utstillinga forutsetter derfor at alle prosjekteiere prioriterer utstillingsprosjektet Polarnorge 2005 de nærmeste årene.

Universitetet i Tromsø er den største aktøren i samarbeidet, og det er naturlig at Universitetet bærer den største byrden i forbindelse med prosjektet. Det forutsettes imidlertid at de tre andre institusjonene forplikter seg til å delta i prosjektet med både finansiell tilskudd og egeninnsats i den størrelsesorden som det legges opp til i tabell 1.2. I løpet våren 2004 vil de finansielle rammene for prosjektet være mer avklart, og det legges opp til en revidering av budsjett og planer for utstillingen da. 

For å realisere utstillingen forutsettes det engasjement fra de fleste enheter  ved Universitetet og da spesielt aktuelle fagmiljø innen polarforskning. Det er særlig grunn til å nevne TMU, Institutt for historie og Universitetsbiblioteket som har vært med i arbeidet siden ideen ble unnfanget i 2001. Tromsø Museum har ekspertise både polarfaglig og utstillingsfaglig, og universitetsdirektøren ønsker vedtaket fra Tromsø Museum om å stille areal til disposisjon velkommen. Tromsø Museum har samtidig forpliktet seg til å prioritere arbeidet med Polarnorge 2005 i årene framover og planlegge sin øvrige virksomhet i forhold til dette. Dette er i tråd med styringssignalet universitetsstyret har gitt til Tromsø Museum i forbindelse med budsjettbehandlingen for 2003 (S183-02). Institutt for historie har tatt på seg et spesielt ansvar for det polarfaglige i prosjektet, og de involverte i bokverket Norsk polarhistorie stiller sin kunnskap og sitt materiale til disposisjon.

Forslag til vedtak:

1. Universitetsstyret slutter seg til planene for utstillingsprosjektet Polarnorge 2005 med de kommentarer som kom fram under styrets behandling.

2. Universitetet i Tromsø tar på seg operatøransvaret for utstillingsprosjektet Polarnorge 2005 på vegne av de fire prosjekteierne. 

3. Dersom det ikke lykkes å skaffe finansiering  i forhold til gjeldende finansieringsplan, må utstillingas ambisjonsnivå tilpasses prosjektets tilgjengelige ressurser. Universitetet ressursinnsats i prosjektet forutsetter at de øvrige prosjekteierne går inn i prosjektet med en prosentandel tilsvarende det som er foreslått i gjeldende finansieringsplan. 

4. Tromsø Museum har et spesielt ansvar for å ivareta det utstillingsfaglige i prosjektet, mens Institutt for historie og da spesielt de involverte i bokverket Norsk polarhistorie, har et spesielt ansvar for å ivareta det polarfaglige i utstillingsprosjektet. Øvrige fagmiljø og enheter forutsettes å bidra til prosjektet etter behov og tilgjengelige ressurser. 

5. Universitetet i Tromsø forplikter seg til å bidra til utstillingsprosjektet med et tilskudd på 675 000 og egeninnsats tilsvarende kr 1,7 mill i henhold til vedlagte finansieringsplan.

Tromsø, 28.10.2003

	Arne Benjaminsen
	

	universitetsdirektør
	

	
	Jochen Peters

	
	prosjektleder 


Vedlegg: 1: Prosjektbeskrivelse Polarnorge 2005

Vedlegg: 2: Budsjett Polarnorge 2005 

� Billettinntekter er budsjettert som økning i antall besøkende ved Tromsø museum.


� Totalt er det gitt tilsagn om 1,250 mill til prosjektet, men 610 000 er brukt i forprosjektet og hovedprosjektets del 1.


� ABM-utvikling er Statens senter for arkiv, bibliotek og museum, og ble opprettet 1. januar 2003 ved en sammenslåing av Statens bibliotektilsyn, Norsk museumsutvikling og Riksbibliotektjeneste.

